กองทุนชี้จังหวะทยอยซื้อหุ้น
ดัชนีร่วงช่วงสั้นพื้นฐานตลาดไม่เปลี่ยนแอสเซทพลัสลุ้นดอกลดหนุนหุ้นขยับ
28 พ.ค. 2556

ดัชนีร่วงช่วงสั้นพื้นฐานตลาดไม่เปลี่ยนแอสเซทพลัสลุ้นดอกลดหนุนหุ้นขยับ
บลจ.กรุงไทยยันนักลงทุนโยกตลาดตราสารหนี้ซบหุ้น เหตุผลตอบแทนน้อย มองหุ้นดิ่งช่วงสั้น แนะทยอยซื้อ
นายวีระ วุฒิคงศิริกูล รองกรรมการผู้จัดการ ผู้บริหารสายงานจัดการลงทุน บริษัทหลักทรัพย์จัดการกองทุน (บลจ.) กรุงไทย กล่าวว่า นักลงทุนที่ลงทุนในกองทุนตราสารหนี้เริ่มโยกเงินออกไปลงทุนในตลาดหุ้นเพิ่มขึ้น เนื่องจากผลตอบแทนจากการลงทุนในตราสารหนี้เริ่มไม่น่าสนใจ ประกอบกับหลายฝ่ายประเมินว่าการประชุมคณะกรรมการนโยบายการเงิน (กนง.) ในวันที่ 29 พ.ค.นี้ จะพิจารณาปรับลดอัตราดอกเบี้ยนโยบายลง 0.25% หลังจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศตัวเลขผลิตภัณฑ์มวลรวมในประเทศ (จีดีพี) ในไตรมาสแรกออกมาต่ำกว่าคาด โดยเติบโตเพียง 5.3%
สำหรับตลาดหุ้นไทยที่ปรับตัวลงแรงในช่วงนี้ เป็นผลจากปัจจัยต่างประเทศเป็นหลัก หลังจากตัวเลขเศรษฐกิจญี่ปุ่นออกมาต่ำกว่าคาดการณ์ ทำให้นักลงทุนกังวลว่ามาตรการที่ญี่ปุ่นใช้ดำเนินมาตรการกระตุ้นเศรษฐกิจไม่ได้ผล และที่ผ่านมาตลาดหุ้นญี่ปุ่นปรับตัวขึ้น 40% พอมีข่าวออกมาไม่เป็นไปตามคาด จึงมีแรงเทขายทำกำไร รวมถึงความกังวลว่าธนาคารกลางสหรัฐ (เฟด) จะถอนมาตรการคิวอี ทำให้นักลงทุนขายหุ้นถือเงินสด
สำหรับปัจจัยสนับสนุนการปรับตัวขึ้นของตลาดหุ้น ประกอบด้วยพื้นฐานเศรษฐกิจที่มั่นคงแข็งแกร่งจากการบริโภคภายในประเทศ ขณะที่ภาครัฐสนับสนุนให้มีการลงทุนโครงสร้างพื้นฐาน ส่วนการเมืองในประเทศยังต้องติดตามต่อเนื่อง
อย่างไรก็ตาม จากการที่หลายประเทศใช้นโยบายผ่อนคลายทางการเงิน ส่งผลให้เงินทุนไหลเข้ามาลงทุนในประเทศที่มีการเติบโตทางเศรษฐกิจ เช่น ภูมิภาคเอเชีย รวมถึงไทยก็มีเงินไหลเข้ามาลงทุนในตลาดหุ้นเช่นกัน
นายวีระ กล่าวว่า สำหรับภาพรวมเศรษฐกิจสหรัฐถึงจุดต่ำสุดแล้ว ต่อจากนี้คงต้องดูว่าธนาคารกลางสหรัฐ (เฟด) จะดำเนินนโยบายอย่างไรต่อ ส่วนยุโรปยังต้องใช้เวลาในการฟื้นตัว เนื่องจากเป็นกลุ่มที่มีหลายประเทศทำให้การจัดการยากกว่าสหรัฐ และเศรษฐกิจคงต้องใช้เวลานานกว่าจะฟื้นตัว
“แนวโน้มการลงทุนในช่วงนี้จะให้ความสนใจเป็นรายกลุ่มอุตสาหกรรม เช่น ธนาคาร พลังงาน หรือกลุ่มอื่นที่ได้รับอานิสงส์จากนโยบายภาครัฐ และต้องเลือกเป็นรายบริษัท” นายวีระ กล่าว
สำหรับกองทุนหุ้นของ บลจ.กรุงไทย มีเงินไหลเข้ามาลงทุนเช่นกัน โดยเฉพาะกองทุนเปิด กรุงไทย ซีเล็คทีฟ อิควิตี้ ฟันด์ (KTSE) ซึ่งผลดำเนินงานค่อนข้างดี โดย ณ วันที่ 30 เม.ย. 2556 ผลการดำเนินงานย้อนหลัง 6 เดือน อยู่ที่ 40.03% รวมถึงกองทุนเปิดกรุงไทย ซีเล็คทีฟ อิควิตี้ เพื่อการเลี้ยงชีพ (KTSERMF) ก็ได้รับความสนใจเช่นกัน
บลจ.แอสเซท พลัส มองว่าสำหรับธุรกิจกองทุนส่วนบุคคลของบลจ.กรุงไทยก็ถือว่าเติบโตพอสมควร ซึ่งในช่วง2-3ปีที่ผ่านมามีนักลงทุนกลุ่มดังกล่าวเข้ามาให้บลจ.บริหารจัดการการลงทุนให้ โดยเฉพาะไตรมาสที่ผ่านมาซึ่งขนาดของกองทุนนั้นจะอยู่ที่ 1050 ล้านบาท
หลังจากเฟดส่งสัญญาณว่าอาจหยุดมาตรการซื้อพันธบัตรในตลาดเร็วกว่าคาด ทำให้เกิดความชะงักงันของกระแสเงินลงทุนในระยะสั้น ขณะที่ปัจจัยบวกภายในประเทศความหวังการลดอัตราดอกเบี้ยนโยบายน่าจะเป็นแรงพยุงตลาดสร้างฐานได้ในระดับ 1,6001,640 จุด ในช่วง 2 สัปดาห์ข้างหน้า